b"\n_START_ARTICLE_\nEdward Bellamy\n_START_PARAGRAPH_\nEdward Bellamy (26. maaliskuuta 1850 \xe2\x80\x93 22. toukokuuta 1898) oli yhdysvaltalainen kirjailija. H\xc3\xa4net tunnetaan parhaiten kuvitteelliseen vuoteen 2000 sijoittuvasta utopiaromaanista Vuonna 2000, joka ilmestyi englanniksi vuonna 1888._NEWLINE_Edward Bellamy syntyi Chicopee Fallsissa, Massachusettsissa. H\xc3\xa4n k\xc3\xa4vi Union Collegea muttei suorittanut tutkintoa. Bellamy opiskeli lakia mutta hylk\xc3\xa4si sen ja ty\xc3\xb6skenteli v\xc3\xa4h\xc3\xa4n aikaa sanomalehtialalla New Yorkissa ja Massachusettsissa. H\xc3\xa4n j\xc3\xa4tti sitten sanomalehtity\xc3\xb6n ja omistautui kirjallisuudelle, novelleille ja romaaneille. Bellamy meni naimisiin Emma Sandersonin kanssa vuonna 1882._NEWLINE_Bellamyn kirjoittamia kirjoja ovat Dr. Heidenhoff's Process (1880), Miss Ludington's Sister (1884) ja The Duke of Stockbridge. Talousj\xc3\xa4rjestelm\xc3\xa4n ep\xc3\xa4oikeudenmukaisuus sai h\xc3\xa4net kirjoittamaan kuuluisimman teoksensa Looking Backward: 2000\xe2\x80\x931887, joka kuvasi tulevaisuuden yhteiskuntaa p\xc3\xa4\xc3\xa4henkil\xc3\xb6n Julian Westin silmin. Romaani oli valtava menestys, ja se k\xc3\xa4\xc3\xa4nnettiin lukuisille kielille, saksannoksen pohjalta my\xc3\xb6s suomeksi vuonna 1902 J. K. Karin k\xc3\xa4\xc3\xa4nn\xc3\xb6ksen\xc3\xa4 nimell\xc3\xa4 Vuonna 2000: katsaus vuoteen 1887. Bellamyn teos synnytti suurta poliittista liikehdint\xc3\xa4\xc3\xa4 sosialististen n\xc3\xa4kemystens\xc3\xa4 vuoksi Yhdysvalloissa, jossa perustettiin 165 \xe2\x80\x9dBellamy-klubia\xe2\x80\x9d kirjan ideoista keskustelemista ja niiden edist\xc3\xa4mist\xc3\xa4 varten. Menestyskirjan tarinaa jatkoi vuonna 1897 julkaistu Equality (suom. Yhdenvertaisuus)_NEWLINE_Bellamyn teoksen suosio sai aikaan sen, ett\xc3\xa4 Yhdysvalloissa julkaistiin vuosina 1887\xe2\x80\x931900 per\xc3\xa4ti 46 muuta utopiaromaania, kuten William Morrisin News from Nowhere (suom. Ihannemaa, 1900\xe2\x80\x931901). My\xc3\xb6s Suomessa Bellamyn ajatukset her\xc3\xa4ttiv\xc3\xa4t keskustelua erityisesti ty\xc3\xb6v\xc3\xa4enliikkeen parissa. Esimerkiksi ty\xc3\xb6v\xc3\xa4enkirjailija Elvira Willman kirjoitti yhteiskuntautopiastaan Ty\xc3\xb6mieheen vuonna 1904 otsikolla Utopia. My\xc3\xb6s Konrad Lehtim\xc3\xa4en utopiaromaani Yl\xc3\xb6s helvetist\xc3\xa4 (1917) lienee my\xc3\xb6s osaltaan Bellamyn mallin inspiroima._NEWLINE_Bellamy kuoli tuberkuloosiin lapsuudenkodissaan Chicopee Fallsissa 48-vuotiaana. Vaikka vuonna 2000 yhteiskunta ei ollutkaan h\xc3\xa4nen kuvailemansa kaltainen, Vuonna 2000 on s\xc3\xa4ilytt\xc3\xa4nyt suosionsa viel\xc3\xa4 nykyaikanakin: utopiaklassikon uusi suomennos ilmestyi vuonna 1999."